Vlak 3: Dié nasionale parke nou oopGolden Gate Highlands-nasionale park (Foto: Dolly Mridoz‎/Facebook) Slegs ŉ beperkte aantal van SANParke se nasionale parke is gedurende vlak 3 van die afsonderingstydperk oop vir die publiek. Albi Modise, woordvoerder van SANParke, het in ŉ verklaring gesê slegs Golden Gate Highlands-nasionale park in die Vrystaat en dele van die Tuinroete en Tafelberg Nasionale Park in die Wes-Kaap, met die uitsondering van Boulders-strand en Kaappunt, is in dié stadium oop. Maroela Media het vroeër berig Suid-Afrikaners mag staptogte onderneem gedurende vlak 3 van die afsonderingstydperk. Staptogte was gedurende die vroeër vlakke van afsondering verban. Private en openbare wildreservate mag ook gedurende vlak 3 van die afsonderingstydperk heropen, hoewel besoekers hulle voertuie self sal moet bestuur om wild te besigtig. Geen wildbesigtigingstoere word gedurende vlak 3 toegelaat nie. Besoekers mag ook slegs wildreservate in die betrokke provinsie waar hulle hulself tans bevind besoek, aangesien reis tussen provinsies vir ontspanningsdoeleindes nie gedurende vlak 3 toegelaat word nie. Volgens Modise sal die minister van omgewingsake, bosbou en visserye mettertyd inligting oor die heropening van ander parke in ’n verklaring bekend maak.